Dokumentum Hitelesítés

Ebben a rövid dokumentációban szeretnénk segítségére lenni az elektronikus ügyintézés során benyújtandó dokumentációk hitelességének biztosításával kapcsolatos lehetőségeiről.

Mi az elektronikus aláírás?

Az elektronikus aláírás az elektronikus dokumentumhoz hozzárendelt adat. Az e-aláírás egy kódolással előállított jelsorozat (nem tévesztendő össze a kézzel írott aláírás elektronikusan beolvasott –szkennelt- képpel), amely az e-dokumentum elválaszthatatlan része. Az elektronikus aláírás minden kétséget kizáróan bizonyítja a dokumentum eredetét, hitelességét, sértetlenségét, azonosítja Önt, mint aláíró személyt, illetve biztosítja az aláírás letagadhatatlanságát.

Az elektronikus aláírásra azért lehet szüksége, mert a Hivatalnál elektronikusan intézhető ügyekhez kapcsolódó űrlapok csak hitelesítés után nyújthatók be. Ezt korábban tollal történő aláírással biztosították. Az elektronikus dokumentumok ellenben kizárólag elektronikus aláírással hitelesíthetők, más úton nem.

Az elektronikus aláírás elhelyezésének lehetőségei:

1. Amennyiben rendelkezik eSzemélyi igazolvánnyal és igényelt hozzá elektronikus aláírást vagy Hitelesítés Szolgáltatótól tanúsítványt vásárolt, akkor az eSzemélyi igazolványa illetve tanúsítványa segítségével alá tudja írni az ügyintézéshez szükséges kitöltött űrlapot.
2. Amennyiben nincs eSzemélyi igazolványa vagy nem rendelkezik tanúsítvánnyal, akkor az ePapír szolgáltatás során feltöltött dokumentumot a NISZ Nemzeti Infokommunikációs Szolgáltató Zrt. által biztosított Hitelesítés funkcióval a szolgáltató hitelesíti.
3. Amennyiben nincs eSzemélyi igazolványa vagy nem rendelkezik tanúsítvánnyal, akkor az Internetről elérhető, a NISZ Nemzeti Infokommunikációs Szolgáltató Zrt. által biztosított AVDH szolgáltatással (Azonosításra Visszavezetett Dokumentum Hitelesítési szolgáltatás) is lehet elektronikus hitelesítést készíteni. Az így előállított hiteles dokumentum az ePapír szolgáltatás során is benyújtható, külön további hitelesítés nélkül.

Az elektronikus aláíráshoz szükséges eszközök

Elektronikus aláírás eszközei eSzemélyi igazolvány használata esetén

Az elektronikus aláírás kivitelezéséhez praktikusan szüksége van egy számítógépre, valamint egy kártyaolvasóra, ami képes az eSzemélyi igazolványban található adatokat kiolvasni.
Jelenleg 3 olyan kártyaolvasó készülék van, amelyet a Belügyminisztérium műszakilag és alkalmazhatóság szempontjából bevizsgált, ezek valamelyikét célszerű beszerezni. Az eszközök megfelelő működéséhez különböző szoftverekre van szüksége, amelyeket a számítógépére kell telepítenie.
Ezen az oldalon lehet tájékozódni a készülékekről és a használatba vételükhöz szükséges tudnivalókról: <http://www.kekkh.gov.hu/Eszemelyi/kartyaolvaso/kartyaolvaso_altalanos_informaciok>

Segédprogramok telepítése

Az eSzemélyi használatához alapvetően 2 segédprogramra van szüksége:

1. **Java segédprogram:** biztosítja, hogy a később telepíteni kívánt szoftverek helyes működését.
A Java segédprogramot közvetlenül az alábbi elérhetőségről tudja letölteni:
<http://www.java.com/en/download>
A honlapon a „Free Java Download” gombra kattintva a rendszer automatikusan kiválasztja az operációs rendszernek és a böngészőnek megfelelő Java frissítést. Ezt letöltés után telepíteni kell a gépére.
2. **Adobe Reader program**: biztosítja a .pdf kiterjesztésű dokumentumok olvasását, az űrlapok kitöltését
Az Adobe Reader segédprogramot közvetlenül az alábbi elérhetőségről tudja letölteni:
<https://get.adobe.com/reader>
A honlapon a rendszer automatikusan kiválasztja az operációs rendszernek és a böngészőnek megfelelő programverziót. Ügyeljen rá, hogy a felkínált egyéb szoftvereket (választható ajánlatok, Chrome bővítmény) ne telepítse, a jelölőnézetből vegye ki a pipát. Csak ezután indítsa a letöltést és telepítést!

eSzemélyi kliens telepítése

Az eSzemélyi kliens egy *kártyakezelő alkalmazás*, mely szükséges az eSzemélyi használatához.
Az alkalmazás kezeli az eSzemélyihez tartozó PIN kódokat, PUK kódokat és CAN számot, lehetővé teszi az eSzemélyi funkcióinak használatát, valamint azok PC-s környezetben történő elérhetőségét különféle alkalmazások számára, továbbá alkalmazásával megjeleníthetőek a kártyaolvasó és eSzemélyi státuszának információi.
Az eSzemélyi kliens a <https://eszemelyi.hu/letoltesek> oldalról tölthető le.

eSzemélyi kliens első használata

Az eSzemélyi klines telepítés után ellenőrizze le annak működését és állítsa be, hogy alkalmas legyen elektronikus aláírás alkalmazására.
Ennek lépései:

* Üzemelje be a kártyaolvasót, majd helyezze bele az eSzemélyit.
* A személyi igazolvány behelyezése után kéri az alkalmazás az eSzemélyi CAN számát. A CAN mezőbe írja be a 6 jegyű számsort. (Az eSzemélyi használatához 2 féle kártyaolvasó használható, a Standard típusúnak van kijelzője, természetesen a kód bekérési utasításokat ezen fogja jelezni, a Basis típusúnak nincs kijelzője ezért a számítástechnikai eszközön jelenik meg az utasítás.)
* Most már készen áll a szoftvere arra, hogy elvégezze a szükséges beállításokat, és használatba állítsa.

A kártyaolvasó alkalmazással kapcsolatban további segédleteket ezen a weboldalon érhet el és tölthet le:
<http://www.kekkh.gov.hu/Eszemelyi/kartya_funkcioi/kartyaolvaso_alkalmazas>

KEAASZ aláíró szoftver telepítése

Az e-aláíráshoz illetve az időbélyegzéshez szükség van egy olyan alkalmazásra is, amely ezeket a funkciókat támogatja. Ezek egyike az ingyenes Kormányzati Elektronikus Aláíró és Aláírás-ellenőrző Szoftver (KEAASZ).
A KEAASZ egy *önállóan telepíthető szoftver*, ami lehetővé teszi egy vagy több dokumentum aláírását és az időbélyegző létrehozását. A KEAASZ alkalmazással ellenőrizhető a már aláírt dokumentumokon elhelyezett aláírás érvényessége, a kapcsolódó tanúsítvány adatai.
A szoftver az alábbi linkről tölthető le a számítógépre:
<http://www.kekkh.gov.hu/Eszemelyi/kartya_funkcioi/e_alairas_funkcio_alairo_alairas_ellenorzo>

A KEAESZ program felhasználói kézikönyvét az alábbi oldalon olvashatja el: <https://keaesz.gov.hu/keaesz/docs/KEAESZ_webkliens_felhasznaloi_kezikonyv.pdf>

Elektronikus aláírás készítése

Elektronikus aláírás eSzemélyivel

Amennyiben az eSzemélyi igénylésekor elektronikus aláírást is igényelt, a személyi igazolvánnyal bármilyen elektronikus dokumentumot (űrlapokat, kérelmeket, nyilatkozatok) alá tud írni és időbélyeggel is el tud látni.
Az aláírás során nem csak az aláírást biztosítja a szolgáltató, hanem igény esetén időbélyeg szolgáltatást is hozzá lehet rendelni. Ez azért fontos, mert az időbélyeg elhelyezése esetén nem csak az aláírásunk lesz hiteles, hanem az aláírás elhelyezésének a dátuma is. Vagyis bármilyen vitás esetben bizonyító erejű lesz, hogy mikor írta alá a beadott dokumentumot.

Az elektronikus aláírás elhelyezéséhez a következő előkészítő lépéseket kell elvégeznie:

* Kapcsolja be a számítógépet és indítsa el a kártyaolvasót.
* Helyezze a kártyaolvasóra az eSzemélyit, ami bekéri a CAN számot.
* Írja be az eSzemélyin található CAN kódot (amely 6 számjegy hosszú), majd nyomja meg az „OK” gombot.
* Indítsa el az eSzemélyi Klienst, és ellenőrizze, hogy rendben van-e a kártyaolvasó, a tanúsítvány, és a beállításoknál be van-e pipálva, hogy e-Aláírás funkció engedélyezve van-e. Amennyiben mindent rendben talált folytathatja az aláírást.
* Indítsa el a KEAASZ aláíró szoftvert.

Elektronikus hitelesítés ePapír szolgáltatással

Az ePapír a NISZ Nemzeti Infokommunikációs Szolgáltató Zrt egy szolgáltatása, mely a következő honlapon érhető el: <https://epapir.gov.hu/>

Használatához Ügyfélkapu regisztráció szükséges!

A szolgáltatás használatával kiválaszthatja a csatlakozott Hivatalok közül, hogy melyikben, milyen ügyet szeretne elektronikusan intézni. Megírhatja az ügyintézéshez kapcsolódó levelét, csatolhatja az ügyintézéshez szükséges kitöltött kérelmét, nyomtatványát, nyilatkozatát, melyek hitelesítését a Hitelesítés funkcióval el is végezheti.

Amennyiben nem rendelkezik elektronikus aláíráshoz elkészítéséhez szükséges tanúsítvánnyal és eszközzel, úgy a hivatali ügyintézés során benyújtandó dokumentációk hitelességét ezzel a szolgáltatással tudja legegyszerűbben biztosítani.

Elektronikus hitelesítés AVDH szolgáltatással

Az AVDH a NISZ Nemzeti Infokommunikációs Szolgáltató Zrt, Azonosításra Visszavezetett Dokumentum hitelesítési (AVDH) szolgáltatása, mely a következő honlapon érhető el:
<https://niszavdh.gov.hu/index>

A szolgáltatás lényege, hogy aki nem rendelkezik tanúsítvánnyal vagy ügyfélkapu azonosítóval, az elektronikus dokumentumait ezen szolgáltatás igénybevételével tudja elektronikusan hitelesíteni. AVDH szolgáltatással bármilyen típusú dokumentum hitelesíthető.
Az így előállított hiteles dokumentum az ePapír szolgáltatás során is benyújtható, külön további hitelesítés nélkül.

Elektronikus aláírás ellenőrzése

Az Ön által elektronikusan aláírt vagy a Hivataltól kapott dokumentum hitelességét technikailag ellenőrizni kell, ebben a KEAASZ program lesz segítségére.

A KEAESZ program felhasználói kézikönyvét az alábbi oldalon olvashatja el: <https://keaesz.gov.hu/keaesz/docs/KEAESZ_webkliens_felhasznaloi_kezikonyv.pdf>